*Poštovani,*

*Primili smo vaš dopis i na isti se izjašnjavamo kako sledi.*

*Medij "Kurir" ima nezavisnu uređivačku politiku što znači da na istu ne utiče izdavač, a pogotovu ne treća lica, kako to insinuirate.*

*Tema o kojoj je tekst – odnos dva najveća kablovska operatora na tržištu Srbije i regiona je nesporno tema od interesa za javnost.*

*Sve informacije objavljene u predmetnom tekstu proverene su sa dužnom novinarskom pažnjom, a prilikom objavljivanja vaših odgovora na pitanja novinara "Kurira" ništa nije prećutano, niti nepotpuno preneto. Vaši odgovori su objavljeni bez menjanja njihove suštine i značenja.*

*Sa druge strane, uredništvo je imalo slobodu i ovlašćenje da vaše odgovore skrati, odnosno da ne objavi njihove delove koji ne pružaju odgovor na jasno postavljena pitanja "Kurira", već sa jedne strane predstavljaju pokušaj reklamiranja poslovnih uspeha United grupe, a sa druge strane iznošenje negativnih stavova i tvrdnji na račun rada državnih organa i vašeg konkurenta "Telekom Srbija" ad. Ukoliko ste želeli da se objave takve informacije, to ste mogli da uradite u formi npr. saopštenja za javnost, a ne da zloupotrebljavate pravo "da se čuje i druga strana".*

*Ujedno vam ukazujemo i na vašu sopstvenu nekonzistentnost, odnosno televizije N1 u vašem vlasništvu, prilikom pozivanja na novinarsku etiku, čije poštovanje tražite u cilju zaštite svojih interesa, dok sa druge strane istu N1 nije primenjivao prilikom izveštavanja o poslovanju "Kurira", jer je selektivno i arbitrerno objavio delove odgovora dobijenih od naše redakcije. (odgovori iz mejla od dana 11.02.2020. godine i dana 16.04.2020. godine)*

*Imajući u vidu sve napred navedeno, Redakcija "Kurira" nema problem da ponovo objavi vaše odgovore u celosti, ukoliko na tome i dalje insistirate, ali će isti svakako biti predmet novinarske kritike.*

*Na kraju ističemo da je vaš mejl nepotpisan. Pravno lice, pa makar bilo i holandsko, nema sposobnost komunikacije već samo odgovorna lica u pravnom licu.*

*Za Redakciju "Kurira"*

*Glavni urednik Aleksandar Đondović*